SA regering by VN verkla oor gebrekkige droogtehulpMonique Taute en Henk Maree, AfriForum se verteenwoordigers in die VN AfriForum het die Suid-Afrikaanse regering se onvermoë en onbereidwilligheid om voldoende hulp aan droogtegeteisterde kommersiële boere in Suid-Afrika te verskaf, aan die groot klok gehang. Die burgerregte-organisasie het ’n voorlegging oor hierdie onderwerp gedoen tydens die Verenigde Nasies (VN) se negende Forum vir Minderheidsaangeleenthede. “Die reën wat die afgelope paar weke geval het, is nie voldoende om die nood te verlig nie,” het Henk Maree, woordvoerder vir AfriForum, gesê. “Die realiteit is dat sekere streke jare laas behoorlike reën gekry het. As dit reën, beteken dit ook nie outomaties dat weiding beskikbaar is nie. Selfs gedeeltes waar dit wel gereën het, het tyd nodig om te herstel voordat vee daarop kan wei of dit vir saaidoeleindes gebruik kan word.” Die voorlegging in Genève, Switserland het ’n skakeltoer wat twee weke lank geduur het, afgesluit. Tydens die toer het verteenwoordigers van AfriForum talle organisasies en parlementslede van die Nederlandse en Belgiese regerings ontmoet om die omvang en verwagte impak van die droogte te bespreek. Sekere organisasies het aangedui dat hulle dit sterk oorweeg om bydraes te maak ten einde verligting vir bedroefde boere te bring. “Altesaam 38 000 Suid-Afrikaners het reeds hul werk weens die droogte verloor. Basiese produkte soos mieliemeel se prys gaan die hoogte inskiet. Die impak van die droogte van die afgelope paar jaar gaan nog in die voorsienbare toekoms ’n effek op die Suid-Afrikaanse ekonomie hê,” het Maree bygevoeg.